| "Eye in the Sky"The Alan Parsons Project |
| --- |
| Singlen "Eye in the Sky" kansikuva |
| Singlen tiedot |
|  Albumilta | *Eye in the Sky* |
|  B-puoli | "Mammagamma" |
|  Julkaistu | 1982 |
|  Formaatti | 7" single |
|  Tuottaja(t) | Alan Parsons |
|  Tyylilaji | soft pop, soft rock, progressiivinen pop |
|  Kesto | 05.04 (albumiversio)04.11 (singleversio) |
|  Levy-yhtiö | Arista Records |
| The Alan Parsons Projectin muut singlet |
| "Snake Eyes"1981 | "Eye in the Sky"1982 | "Psychobabble"1982 |

MusiikkinäyteEye in the SkyAlle 10%:n ääninäyte kappaleesta.Äänitiedostojen kuunteluohjeet

**Eye in the Sky** on englantilaisen rockyhtye The Alan Parsons Projectin kappale vuonna 1982 julkaistulta samannimiseltä albumilta. Se julkaistiin myös singlenä, ja siitä muodostui yhtyeen tunnetuin kappale.

Yhtyeen keulahahmo Alan Parsons ei aluksi pitänyt "Eye in the Skysta", ja jopa löi kitaristi Ian Bairnsonin kanssa vetoa siitä, ettei kappale koskaan menestyisi. Single nousi *Billboardin* listalla sijalle 3. mikä oli samalla yhtyeen paras listasijoitus Yhdysvalloissa.

"Eye in the Skyn" nimen keksi Eric Woolfson, joka myös sävelsi kappaleen Parsonsin kanssa. Sanoitusten merkityksestä on kaksi teoriaa. Ensimmäisen mukaan sanoitus kertoo totalitaarisesta yhteiskunnasta, joka tarkkailee kansalaisiaan; toisen mukaan se kuvailee parisuhteen päättymistä ja seuraavaa katkeruutta. Sanoitukset näyttäisivät viittaavan lähinnä jälkimmäiseen tulkintaan. Toisaalta Parsons ja Woolfson ovat kertoneet, että nimen valintaan vaikuttivat kaikkialle ulottuva elektroninen valvonta sekä George Orwellin *Vuonna 1984*.

Vuonna 2019 Parsons levytti kappaleesta katalaaninkielisen version "Seré els teus ulls al camí". Se julkaistiin hyväntekeväisyyslevyllä, jonka tarkoituksena oli kerätä rahaa parantumattomien sairauksien tieteelliseen tutkimukseen.

Disconet Remix
--------------

Yökerhoja varten "Eye in the Skysta" julkaistiin Disconet Remix -single. Tämä versio oli pituudeltaan lähes kymmenen minuuttia.

Arvostelut
----------

*Billboard* nosti "Eye in the Skyn" suositeltujen singlejen listalleen. Kappale "saavuttaa seesteisen progepop-tunnelman, joka teki [yhtyeen taannoisesta hitistä] ’Timesta’ soittolistojen suosikin". Edeltäjänsä tapaan "Eye in the Sky" on rauhallisesti laulettu ja soitto tarjoaa hienovaraisia yksityiskohtia. Kappaleen aihe saattaa kuitenkin osoittautua vähemmän vetoavaksi kuin "Timen" teema.

*AllMusicin* Stephen Thomas Erlewine kuvailee kappaletta "pehmeäksi ja hiotuksi; niin hiotuksi, että on helppo unohtaa kertojan olevan pelottavan ja kaikkitietävän hahmon, joka vakoilee joko rakastettuaan tai alamaisiaan." Erlewinen mukaan vain harvat kappaleet ovat yhtä hienostuneita kuin "Eye in the Sky".

Kokoonpano
----------

|  |  |
| --- | --- |
| Yhtyeen jäsenet
* Alan Parsons – Fairlight CMI:n ohjelmointi, tuottaja, äänittäjä, säveltäjä
* Eric Woolfson – laulu, sähköpiano, säveltäjä, sanoittaja, vastaava tuottaja

 | Sessiomuusikot
* Ian Bairnson – sähkö- ja akustinen kitara
* Stuart Elliott – rummut
* David Paton – basso
* Chris Rainbow – taustalaulu

 |

Lähteet
-------

1. 1 2  Erlewine, Stephen Thomas: The Alan Parsons Project / Alan Parsons: Eye in the Sky *AllMusic*. Viitattu 3.9.2020. (englanniksi)
2. 1 2  THE ALAN PARSONS PROJECT—Eye in the Sky. *Billboard*, 26.6.1982. Viitattu 3.9.2020.
3. 1 2  Spears, Steve: What's the story behind ... Alan Parsons' Eye in the Sky *Tampa Bay Times*.  21.8.2016. Tampa:  Times Publishing Company. Viitattu 3.9.2020. (englanniksi)
4. ↑  The Alan Parsons Interview (Arkistoitu – Internet Archive). *We Are Cult*, 11.3.2020. Viitattu 3.9.2020.
5. ↑  Sander, Ed: The Alan Parsons Project - Eye In The Sky (Prog History) *Dutch Progressive Rock Page*.  19.7.1999. Viitattu 21.10.2020. (englanniksi)